
Písomná informácia pre používateľa

Rowiren krém

silica rozmarínu lekárskeho

Pozorne si prečítajte celú písomnú informáciu predtým, ako začnete používať tento liek, pretože obsahuje pre vás dôležité informácie.
Vždy používajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik. 
· Túto písomnú informáciu si uschovajte. Možno bude potrebné, aby ste si ju znovu prečítali.
· Ak potrebujete ďalšie informácie alebo radu, obráťte sa na svojho lekárnika.
-	Ak sa u vás vyskytne akýkoľvek vedľajší účinok, obráťte sa na svojho lekára, alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.
· Ak sa do 4 týždňov nebudete cítiť lepšie alebo sa budete cítiť horšie, musíte sa obrátiť na lekára.

Ak počas používania lieku príznaky pretrvávajú alebo ak sa vyskytnú vedľajšie účinky, ktoré nie sú uvedené v písomnej informácii, poraďte sa so svojím lekárom alebo lekárnikom.

V tejto písomnej informácii sa dozviete:
1.	Čo je Rowiren krém a na čo sa používa
2.	Čo potrebujete vedieť predtým, ako použijete Rowiren krém
3.	Ako používať Rowiren krém 
4.	Možné vedľajšie účinky
5.	Ako uchovávať Rowiren krém 
6.	Obsah balenia a ďalšie informácie


1.	Čo je Rowiren krém a na čo sa používa

Rowiren krém s obsahom silice rozmarínu lekárskeho je tradičný rastlinný liek, ktorý sa používa 
u dospelých na úľavu pri miernych svalových a kĺbových bolestiach a pri miernych periférnych obehových poruchách (s príznakmi, ako sú studené nohy).

Rowiren krém je tradičný rastlinný liek určený na použitie pri uvedených indikáciách výlučne na základe dlhodobého používania.


2.	Čo potrebujete vedieť predtým, ako použijete Rowiren krém

Nepoužívajte Rowiren krém
-	ak ste alergický na silicu rozmarínu lekárskeho alebo na ktorúkoľvek z ďalších zložiek tohto 	lieku (uvedených v časti 6).
- 	na poranenú alebo podráždenú pokožku.

Upozornenia a opatrenia
Predtým, ako začnete používať Rowiren krém, obráťte sa na svojho lekára alebo lekárnika.

Ak sa vaše príznaky zhoršia alebo príznaky pretrvávajú dlhšie ako 4 týždne, poraďte sa so svojím lekárom alebo lekárnikom.

Prestaňte používať krém, ak dôjde k začervenaniu, podráždeniu alebo budete mať suchú pokožku.

Ak sa u vás prejaví bolesť kĺbov sprevádzaná opuchom kĺbov, začervenanie alebo horúčka, navštívte svojho lekára.

Povedzte svojmu lekárovi, ak máte alebo sa v minulosti pri používaní tohto lieku u vás vyskytol niektorý z nasledovných príznakov:
- zápal kože alebo tvrdá oblasť pod kožou
- vredy tvoriace sa na nohách,
- náhly opuch jednej alebo obidvoch nôh, všimnete si že jedna alebo obe nohy sú červené alebo 	horúce, 
- ak máte problémy s obličkami alebo problémy so srdcom,
- silná bolesť v nohe, keď ste v pokoji.

Vyhnite sa kontaktu s očami. Nenanášajte krém v blízkosti slizníc.

V prípade náhodného užitia krému kontaktujte svojho lekára alebo lekárnika.

Deti a dospievajúci
Použitie krému u detí a dospievajúcich do 18 rokov sa neodporúča z dôvodu chýbajúcich dostatočných údajov.

Iné lieky a Rowiren krém
Ak teraz užívate alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo lekárnikovi.
Lieky sa môžu vzájomne ovplyvňovať, ak sa používajú súbežne. Žiadna takáto vzájomná reakcia nebola hlásená pre Rowiren krém.

Tehotenstvo, dojčenie a plodnosť
Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete používať tento liek.

Vzhľadom na chýbajúce dostačujúce informácie, Rowiren krém sa neodporúča používať, ak ste tehotná alebo dojčíte.

Vedenie vozidiel a obsluha strojov
Rowiren krém nemá žiadny alebo má zanedbateľný vplyv na schopnosť viesť vozidlá a obsluhovať stroje.

Rowiren krém obsahuje cetylalkohol a stearylalkohol
Môže vyvolať miestne kožné reakcie (napr. kontaktnú dermatitídu – zápal kože).


3.	Ako používať Rowiren krém

Vždy používajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik. Ak si nie ste niečím istý, overte si to u svojho lekára alebo lekárnika.

Pred prvým použitím odskrutkujte a odstráňte uzáver. Prepichnite tubu obráteným uzáverom a jeho otočením, čím odstránite membránu na tube. 

Dermálne použitie (použitie na kožu).

Dospelí a starší 
Naneste približne 3 – 6 cm krému 2 až 3-krát denne na postihnutú oblasť a jemne vmasírujte do pokožky. Množstvo krému záleží od veľkosti liečenej oblasti.

Pred a po použití krému si umyte ruky.
Používajte krém tak často, ako je uvedené v tejto písomnej informácii.

Použitie u detí a dospievajúcich
Použitie krému u detí a dospievajúcich do 18 rokov sa neodoporúča z dôvodu chýbajúcich dostatočných údajov.

Ak sa vaše príznaky ochorenia počas používania tohto lieku zhoršia alebo budú pretrvávať viac ako 4 týždne, musíte sa obrátiť na svojho lekára alebo lekárnika.

Ak použijete viac Rowiren krému, ako máte
Nebol hlásený žiadny prípad predávkovania.
Ak náhodne použijete príliš veľa krému, môžete ho utrieť obrúskom.

Ak zabudnete použiť Rowiren krém 
Ak zabudnete použiť svoju dávku krému v správnom čase, aplikujte ju hneď, ako si spomeniete, a potom pokračujte ako obvykle.
Nepoužívajte dvojnásobnú dávku, aby ste nahradili vynechanú dávku.
Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika.


4.	Možné vedľajšie účinky

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

Môže sa vyskytnúť hypersenzitivita (alergické reakcie), ako je kontaktná dermatitída (zápal kože) alebo astma. Frekvencia je neznáma (nedá sa odhadnúť z dostupných údajov).
Ak sa vyskytnú iné nežiaduce reakcie, ktoré sa neuvádzajú vyššie, poraďte sa so svojím lekárom alebo lekárnikom.

Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.


5.	Ako uchovávať Rowiren krém

Tento liek uchovávajte mimo dohľadu a dosahu detí.

Nepoužívajte tento liek po dátume exspirácie, ktorý je uvedený na škatuľke a na tube po EXP (skratka používaná pre dátum exspirácie). Dátum exspirácie sa vzťahuje na posledný deň v danom mesiaci.

Uchovávajte pri teplote do 25 C.

Po prvom otvorení spotrebujte do 12 mesiacov.
Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.


6.	Obsah balenia a ďalšie informácie

Čo Rowiren krém obsahuje
-	Liečivo je silica rozmarínu lekárskeho. 1 g krému obsahuje 100 mg silice rozmarínu lekárskeho.
-	Ďalšie zložky sú: triacylglyceroly so stredne dlhým reťazcom, oktyldodekanol, etanol (96 %), glycerol (85 %), emulgujúci cetylalkohol a stearylalkohol A, monostearát glycerolu 40-55, trometamol, dimetikón, karboméry a čistená voda.

Ako vyzerá Rowiren krém a obsah balenia
Rowiren krém je biely lesklý krém s charakteristickou vôňou silice rozmarínu lekárskeho.
Je dostupný v alumíniovej tube vo vnútri potiahnutej epoxyfenolovou živicou a HDPE skrutkovacím uzáverom, s obsahom 50 g a 90 g krému.
Na trh nemusia byť uvedené všetky veľkosti balenia.

Držiteľ rozhodnutia o registrácii 
Medis GmbH, St. Veiter Strasse 34/III, 9020 Klagenfurt am Wörthersee, Rakúsko

Výrobca
Medis, d.o.o., Brnčičeva ulica 1, 1231 Ljubljana-Črnuče, Slovinsko 
s výrobným miestom: Brnčičeva ulica 3,1231 Ljubljana-Črnuče, Slovinsko

Liek je schválený v členských štátoch Európskeho hospodárskeho priestoru (EHP) pod nasledovnými názvami:

Rakúsko, Chorvátsko, Maďarsko, Slovinsko, Bulharsko, Estónsko, Lotyšsko: Rosacta
Česká republika, Poľsko, Švédsko, Veľká Británia, Dánsko, Fínsko, Nórsko: Rowiren
Litva: Rosacta kremas 
Rumunsko: Rosacta cremă
Slovensko: Rowiren krém
Španielsko: Gelodol

